ธ.ก.ส.ขายสลากดิจิทัล หน่วยละ 50 บาท ลุ้น 5 ล้าน เริ่ม 17 พ.ย.นี้
ธ.ก.ส. เปิดรับฝาก “สลากดิจิทัล ธ.ก.ส.”ผ่านแอปพลิเคชัน A-Mobile Plus เริ่ม 17 พ.ย. 65 นี้ หน่วยละ 50 บาท วงเงินรวม 3 หมื่นล้าน อายุรับฝาก 2 ปี รับดอกเบี้ยหน่วยละ 0.07 บาท พร้อมลุ้นรางวัลที่ 1 สูงสุด 5 ล้านบาท
14 พ.ย. 2565

นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่าธ.ก.ส. เปิดรับฝาก “สลากดิจิทัล ธ.ก.ส.”ผ่านแอปพลิเคชัน A-Mobile Plus เพื่อสนับสนุนการออมเงินและอำนวยความสะดวกในการเข้าถึงผลิตภัณฑ์เงินฝากและสลากออมทรัพย์ ธ.ก.ส. แก่ลูกค้าและประชาชนทั่วไป ในราคาหน่วยละ 50 บาท วงเงินรวม 30,000 ล้านบาท พร้อมรับสิทธิ์ลุ้นเงินรางวัลมากมาย สูงสุด 5 ล้านบาท 
โดยสลากดิจิทัล ธ.ก.ส. เป็นสลากชนิดไร้ตราสาร มีอายุรับฝาก 2 ปี เมื่อฝากครบกำหนดไถ่ถอนจะได้รับดอกเบี้ยหน่วยละ 0.07 บาท หรือคิดเป็นอัตราดอกเบี้ยร้อยละ 0.07 ต่อปี
นอกจากนี้ยังได้ลุ้นรางวัลทุกวันที่ 16 ของเดือน และวันที่ 17 มกราคมของทุกปี รวม 24 ครั้ง ประกอบด้วย
รางวัลที่ 1 มี 1 รางวัล มูลค่า 5,000,000 บาท 
รางวัลที่ 1 ต่างหมวด มี 59 รางวัล รางวัลละ 3,000 บาท
รางวัลที่ 2 มี 180 รางวัล รางวัลละ 2,000 บาท 
รางวัลที่ 3 มี 600 รางวัล รางวัลละ 1,000 บาท 
รางวัลที่4 มี 1,200 รางวัล รางวัลละ 400 บาท 
รางวัลที่ 5 มี 6,000 รางวัล รางวัลละ 300 บาท
รางวัลเลขท้าย 4 ตัว มี 60,000 รางวัล รางวัลละ 25 บาท 
รางวัลเลขท้าย 3 ตัว มี 600,000 รางวัลรางวัลละ 10 บาท 
รางวัลพิเศษปีละ 2 ครั้ง ในเดือนธันวาคม 2565 และเดือนธันวาคม 2566 ครั้งละ2 รางวัล รางวัลละ 500,000 บาท รวมรางวัลสูงสุดทั้งสิ้น 668,042 รางวัล เป็นเงินรางวัลรวมสูงสุด16,917,000 บาทต่อเดือน
ออกรางวัลครั้งแรกวันที่ 16 ธันวาคม 2565 โดยผู้ฝากต้องฝากสลากภายในวันที่ 15 ของทุกเดือน เพื่อรับสิทธิ์ตรวจรางวัลในเดือนนั้น ๆ และกรณีฝากไม่ครบ 3 เดือน คิดค่าธรรมเนียมในการถอนเงินจากมูลค่าสลาก 2 บาทต่อหน่วย (ต้นเงินคงเหลือ 48 บาทต่อหน่วย)



ที่สำคัญดอกเบี้ยและเงินรางวัลจากการฝากสลากดิจิทัล ธ.ก.ส. จะได้รับการยกเว้นภาษีสำหรับบุคคลธรรมดาไม่เสียภาษีดอกเบี้ย และสามารถใช้เป็นหลักประกันในการกู้เงินกับ ธ.ก.ส. บนแอปพลิเคชัน A-Mobile Plus ได้อีกด้วย
ทั้งนี้ ลูกค้าจะได้รับ e-Slip ไว้เป็นหลักฐานในการฝากสลากบันทึกไว้ในอัลบั้มภาพในโทรศัพท์เคลื่อนที่อัตโนมัติ โดยสามารถตรวจสอบข้อมูลหมายเลขสลาก รายการธุรกรรมและประวัติการถูกรางวัลได้ง่าย ๆผ่านแอปพลิเคชัน A-Mobile Plus และสามารถรับชมการถ่ายทอดสดการออกสลากดิจิทัล ธ.ก.ส. ได้ทางสถานีวิทยุกระจายเสียงแห่งประเทศไทย คลื่นความถี่ AM 891 กิโลเฮิรตซ์ เว็บไซต์ Facebook Page “BAAC Thailand” Youtube Channel “BAAC Thailand” หรือ ตรวจผลรางวัล ทาง A-Mobile Plus
ท่านที่สนใจสามารถติดต่อสอบถามรายละเอียดเพิ่มเติมเกี่ยวกับสลากดิจิทัล ธ.ก.ส. ได้ที่ ธ.ก.ส. ทุกสาขาทั่วประเทศ หรือที่ Call Center 02 555 0555